[{"text_idx": "#000000", "text": "Hizkuntza-hezkuntzaren ikuspegi kritikoaren ikuspegitik begiratuta eta kontzientzia linguistikoaren (LA, ingelesezko language awareness) garapenarekin lotuta, hizkuntza-kontzientzia kritikoa izeneko ikuspegia sortu da (Fairclough, 1999; Garci\u0301a 2008; Hawkins, 1984). Delako ikuspegia aberastu da Socrates Lingua programen esparruan 1997 eta 2001 bitartean garatu zen EVLANG pedagogia-berrikuntzarako proiektuak bultzatutako aurrerapen zientifikoez."}, {"text_idx": "#000001", "text": "Hezkuntza-esparruan kontzientzia linguistikoa garatzeko helburu batzuk honela laburbil daitezke:"}, {"text_idx": "#000002", "text": "\u2013 Hizkuntzaren gaineko gogoeta egiteko gaitasuna sendotu, bai lehen hizkuntzaren (H1) egitura eta funtzioaren bai pertsonen/hiztunen hizkuntza anitzeko errepertorioa aberasten duten hizkuntzen gainean."}, {"text_idx": "#000003", "text": "\u2013 Hiztunengan garatu ikasgelako, eskolako, komunitateko eta munduko hizkuntza- eta kultura-aniztasunaren aberastasunaren kontzientzia."}, {"text_idx": "#000005", "text": "Hizkuntzen irakaskuntzako ikasgeletan ikuspegi hau aplikatzearen ondorioz, ikasleek aukera dute adibide eta hizkuntza-errepertorio aski desberdinak eztabaidatzeko, aztertzeko eta horiei buruz gogoeta egiteko, batez ere, elkarrizketa adierazgarri eta kritikoa (Hawkins, 1992) bada helburua. Jarduera hauek laguntzen diete ikasleei kontzientzia metalinguistikoa garatzen, hizkuntza-aniztasuna estimatzen, eta bizi dituzten aldaketa soziolinguistikoen prozesuen gainean gogoeta egiten."}, {"text_idx": "#000006", "text": "Kontzientzia linguistikoa deritzan hurbilbide didaktikoa da gure ikasgeletan egiteko proposatzen ditugun jardueren ikerketa parte-hartzaile eta elkarlanekoaren ardatza.\nJarduera-mota horiek ezartzearen ondorioz, praktika eleaniztunak eta/edo metapragmatikoak azaleratzen dira. Praktika horiek egokiak dira, ikuspegi emiko batetik esploratzeko parte-hartzaileek nola negoziatzen dituzten beren arteko harremanetan hizkuntza-ideologiak, hiztunen identitateak, eta hizkuntzen eta aldaeren hierarkizazio polizentrikoa hezkuntza-esparruko espazio eleaniztun berrietan."}, {"text_idx": "#000010", "text": "Kontzientzia linguistiko kritikoak fenomeno dinamikotzat hartzen ditu hizkuntzak, eta ez horrenbeste ezarrita dauden arauen konstrukto finko gisa, eta hizkuntza-errepertorioak gizarte-praktikatzat jotzen ditu. Hezkuntzaren esparruan, ikasgeletarako diseinatutako jarduerak kontzientzia linguistikoa garatzera bideratuta daude, adibide eta hizkuntza-errepertorio aski desberdinak eztabaidatu, aztertu eta gogoeta egitearen bitartez. Gisa horretan, eztabaida adierazgarria bidera daiteke."}]